इस बार के बजट में युवाओं से जुड़ी कई घोषणाओं ने ऐसी बातों को साबित भी किया है। बिहार में तीन नए सरकारी विश्वविद्यालयों की स्थापना की जा चुकी है और पूर्णिया, पाटलिपुत्र तथा मुंगेर विश्वविद्यालय में वर्तमान शैक्षणिक सत्र से पढ़ाई भी शुरू की जाएगी। इसके साथ ही युवाओं को तकनीकी शिक्षा और रोज़गार परक शिक्षा देने पर काम चल रहा है। जहां बड़ी संख्या में आईटीआई कॉलेज खोले जा रहे हैं वहीं, सायंस सिटी के निर्माण को भी 2020 तक पूरा करने की योजना है। इसके साथ ही आईटी और अन्य तकनीकी पढ़ाई पर ज़ोर देने के साथ ही सरकार जीविका एवं स्वयं सहायता समूहों के जरिए बड़ी संख्या में स्वरोज़गार और आर्थिक संपन्नता बढ़ाने पर काम कर रही है। नीतीश लगातार जिस तरह से शराब एवं अलग-अलग प्रकार के नशा, दहेज एवं बाल विवाह के खिलाफ़ प्रखर अभियान चला रहे हैं उससे विकसित बिहार का सपना पूरा करने का दूरगामी लक्ष्य भी समाहित है। वो लगातार कहते रहे हैं कि बिना सामाजिक अभियान के विकास का लक्ष्य हासिल नहीं किया जा सकता।